Εύκολα fish and chips
Ψαροφιλέτα με τραγανή κρούστα, τηγανητές πατάτες και σάλτσα μαγιονέζας. To αγαπημένο street food των Βρετανών, τα fish and chips, σε εκδοχή σπιτική, εύκολη και γρήγορη.
2 φιλέτα από λευκό ψάρι, π.χ. λαβράκι ή τσιπούρα, γύρω στα 150-200 γρ. έκαστο (βρίσκουμε έτοιμα φρέσκα φιλέτα στους πάγκους με τα ψάρια στα μεγάλα σούπερ μάρκετ, αλλά μπορούμε να χρησιμοποιήσουμε και κατεψυγμένα – φροντίζουμε να τα αποψύξουμε σύμφωνα με τις οδηγίες της συσκευασίας) , 1 φλιτζ. τσαγιού κορν φλέικς καλαμποκιού ή άλλα της αρεσκείας μας, κοπανισμένα* , 1 φλιτζ. τσαγιού αλεσμένα σε σκόνη παξιμάδια (ό,τι είδος έχουμε) ή ψίχουλα από μπαγιάτικο ψωμί, 1 κουτ. γλυκού από όποιο μπαχαρικό έχουμε διαθέσιμο, π.χ. πάπρικα, κουρκουμά, σκόνη κάρι κ.λπ. , ελαιόλαδο , 1 κουτ. γλυκού ξύσμα λεμονιού , 3 κουτ. σούπας χυμός λεμονιού , 500 γρ. πατάτες, καθαρισμένες και κομμένες για τηγανητές , αλάτι, φρεσκοτριμμένο πιπέρι, 1 φλιτζ. του καφέ μαγιονέζα , 1 κουτ. σούπας χυμός λεμονιού , 1/2 κουτ. γλυκού ξύσμα λεμονιού , 1/3 κουτ. γλυκού από το μπαχαρικό που έχουμε διαθέσιμο , αλάτι και πιπέρι
Για να φτιάξουμε εύκολα fish and chips, ξεκινάμε ρίχνοντας σε ένα βαθύ τηγάνι ή σε μια μέτρια κατσαρόλα ελαιόλαδο (περίπου 2 εκ. από τον πυθμένα του σκεύους) και ζεσταίνουμε σε μέτρια φωτιά. Μόλις κάψει το λάδι, ρίχνουμε τις πατάτες (προσοχή, να είναι στεγνωμένες σε πετσέτα κουζίνας, αλλιώς θα πιτσιλάει το λάδι) και τις τηγανίζουμε για 10 λεπτά. Δεν θέλουμε να τηγανιστούν πλήρως.Τις βγάζουμε με τρυπητή κουτάλα και τις αφήνουμε στην άκρη να κρυώσουν. Αφαιρούμε και το σκεύος με το λάδι από τη φωτιά.Σε ένα μπολ ανακατεύουμε καλά το τριμμένο παξιμάδι με τα κορν φλέικς, το μπαχαρικό που επιλέξαμε, το ξύσμα λεμονιού και λίγο αλατοπίπερο.Σε ένα άλλο μπολ βάζουμε τα φιλέτα ψαριού, κομμένα το καθένα σε 4-5 κομμάτια (ή τα αφήνουμε ολόκληρα, αν προτιμάμε), και προσθέτουμε τις 3 κουτ. σούπας χυμό λεμονιού και 3 κουτ. σούπας ελαιόλαδο. Τα ανακατεύουμε καλά.Σε ένα καθαρό τηγάνι ρίχνουμε περίπου 1 φλιτζάνι του καφέ (90 ml) ελαιόλαδο ή όσο χρειάζεται ώστε ίσα να καλυφθεί ο πάτος.Τοποθετούμε σε μέτρια φωτιά και μόλις ζεσταθεί το λάδι, βουτάμε τα κομμάτια του ψαριού ένα ένα στο μείγμα με τα κορν φλέικς, γυρνώντας τα να καλυφθούν και από τις δύο πλευρές, και τα τηγανίζουμε για περίπου 3 λεπτά από κάθε πλευρά, μέχρι να ροδίσουν. Τα βγάζουμε και τα αφήνουμε στην άκρη.Βάζουμε πάλι το σκεύος όπου τηγανίσαμε τις πατάτες στη φωτιά και μόλις ζεσταθεί ξανά, ρίχνουμε τις πατάτες και τις τηγανίζουμε μέχρι να ροδίσουν. Τις βγάζουμε και τις αφήνουμε να στραγγίξουν πάνω σε χαρτί κουζίνας. Σερβίρουμε το ψάρι μαζί με τις πατάτες και συνοδεύουμε, αν θέλουμε, με τη σος μαγιονέζας.Ανακατεύουμε όλα τα υλικά σε ένα μπολ.
Πατάτες,Ψάρι